Питър Крауч
Питър Джеймс Крауч () е английски офанзивен футболист и играч на „Стоук Сити“ от лятото на 2011 г. Един от най-високите нападатели (201 cm) и изобщо играчи във Висшата лига на Англия. Лесно овладява високи топки и често ги предоставя на съотборниците си, понякога сам завършва атаките. На 24 години вече е играл в седем отбора.

Биография 
Крауч е роден в английския град Макълсфийлд на 30 януари 1981. Баща му работи в рекламния бизнес. Тренира в „Тотнъм“ от август 1998 до юли 2000. Закупен от „Куинс Парк Рейнджърс“ за 60 000 паунда, Крауч дебютира на 19 години във Висшата лига на 12 август 2000 г. в домакински мач срещу „Бирмингам“, завършил 0:0.

През сезон 2000/01 изиграва първия си пълен сезон с първия отбор на „Куинс Парк Рейнджърс“, отбелязвайки 12 гола в 47 мача. През юли 2001 подписва договор с „Портсмут“ за 1,25 млн. паунда и отбелязва 18 гола само за 37 мача. През пролетта на 2002 г. е закупен от бирмингамския „Астън Вила“ за 5 милиона паунда и играе в този отбор 1 година. За кратко се подвизава в „Норич“ под наем и през юли 2004 Крауч преминава в „Саутхемптън“ за сумата от 2 милиона паунда.

След като „светците“ от Саутхемптън отпадат в Първа дивизия, през юли 2005 Крауч подписва за 4 години с английския гранд „Ливърпул“ за сумата от 7 милиона паунда. Така той става 6-ата придобивка на треньора на „Ливърпул“ Рафаел Бенитес. Крауч привлича вниманието на Бенитес особено след като изнася много добър мач при победата на отбора си срещу „Ливърпул“ с 2:0 у дома. Крауч е голмайстор на „Саутхемптън“ за сезон 2004/05 с 16 гола от 23 мача, в които започва като титуляр.

Разписва се за първи път за „червените“ от Ливърпул едва по време на 22-рия си мач в отбора във всички състезания — на 3 декември 2005 срещу „ФК Уигън Атлетик“ при победата с 3:0 в мач от първенството на Англия, когато вкарва 2 гола. Един от многото играчи, състезавали се в „Саутхемптън“ и „Ливърпул“, като преди него за двата отбора са играли Брус Гробелар, Кевин Кийгън, Марк Райт, Сами Лий, Джими Кейс, Джими Мелия, Нийл Ръдък, Дейвид Спийди, Бари Венисън, Марк Уолтърс, Пол Джоунс и Джейми Реднап. След като играе в 85 срещи с 22 гола за „Ливърпул“ през лятото на 2008 г. се връща отново във ФК Портсмут. След като Тотнъм превличат Хари Реднап от Портсмут, мениджърът взима със себе си отново Крауч в Тотнъм, където изиграва много силни мачове и помага на отбора си да се класира за Шампионската лига през сезон 2010/2011 г. Известен е с прякора си небостъргача.

Кариера в националния отбор 
Получава повиквателна за младежкия национален отбор на Англия за европейското първенство в Швейцария през май 2002. Дебютира като титуляр за мъжкия национален отбор на Англия през май 2005 г. срещу Колумбия по време на турне в САЩ. Има 42 мача и 22 гола за Англия към юли 2013.

Външни препратки 
 Интервю за в-к „Таймс“ (на английски)
 Статистика  (на английски)

Английски футболисти
Футболисти на ФК Ливърпул
Футболисти на Стоук Сити
Футболисти на КПР
Футболисти на Астън Вила
Футболисти на ФК Портсмут
Футболисти на Норич Сити
Футболисти на ФК Саутхамптън
Футболисти на Тотнъм